khistorydata/jeongjo-sjw-relations huggingface dataset:
정조 16년
副司直徐龍輔疏曰伏以臣猥膺專對之命行將出疆矣臣之父母墳山在於京畿砥平地今當遠離之日倍切霜露之感玆控短章仰瀆崇嚴伏乞聖慈俯垂諒察特許臣往來之暇俾伸至情不勝幸甚答曰省疏具悉卿其依所請往省
정조 16년
右副承旨徐榮輔疏曰伏以臣於見職竊有私義之不可冒沒者違傲召命悚蹙俟勘今日廟宮傳香之時以僚員新除而臣適因閣直淸齋之故飭敎特下有傳香後體諒之命祀典莫重處義不敢自言惶懼震越章皇出肅今則香祝旣祗傳矣奉審亦反面矣因仍蹲據有關廉防玆敢忙陳短章徑出禁扃伏乞聖明亟遞臣職仍治臣擅離之罪以安私分以肅朝綱千萬幸甚
정조 16년
以右副承旨徐榮輔上疏傳于尹履相曰近來徐榮輔之處義太酸諡號啓目之經宵後始下政院蓋因酬應之撤漏特命於啓目未到時不待啓下一邊擬入則啓目之日高後出給兩司署坐之所事勢固然臺臣譴罷之請未諳事實而然豈可以此深引乎此疏還給卽爲牌招入直
정조 16년
同副承旨金翰東疏曰伏以臣以畎畝之賤歷揚淸顯驟躋緋玉豈殿下則哲之明以臣爲有可取也特以臣嶺人也姑且優待臣以慰嶺中之望耳臣倖會承受因仍蹲冒以爲一己之私榮而反於嶺中人三十年明目張膽之大義理目見其隳亂而晦塞乃畏威戀榮囁嚅而不敢言則臣心之慙負姑舍是林嘲澗誚群起而交讁之永貽隴西之恥矣臣又安得不言哉臣於頃日筵退之後取見嶺査啓本則其所査勘大乖情實只以申旺李時白等分作首從罪魁寵仍卽白放臣於是始而駭惋繼之以噫吁也彼寵輩特鄕曲醜類耳不料其氣熖聲威乃能自脫於成命按査之下也寵之爲寵纔二世耳陰投勢利之窟煽壞仁里之俗翕張機栝嫁禍挑難其於善類若苗之有莠若栗之有粃小大戰戰罔不懼于非辜厥有舊矣戊申冬之拒逆恩敎者寵也己酉秋之構陷儒疏者其礪角磨牙左嚶右噬雖嶺之婦孺擧知之逮夫今夏十行批旨及前後下敎字字哀痛節節森嚴嶺中之垂黃頒白莫不扶杖聳聽而獨寵與厥醜黨公肆狠懟潛設綢繆密伺宣布之日顯縱無賴之輩登樓伐鼓無異接戰破鎖蹴欌有若劫盜直驅義理邊人反揭逆賊之目是又寵前後肆毒之所不能辦也渠雖隱身匿影如鬼如蜮證左昭列贓跡盡露一番査問焉敢逃也西澗院任及於賤流京洛逃身自詑周旋凶札之見執核僕之約束無非渠斷案而發縱指使窩主待以高士脅從趨利之殘孽偏被刑配査庭此擧其於奉朝令施私德均無當矣蓋自近年以來官人之摧沮士林若有私憾咸昌之事至今悸慄醴泉之人擧懷蕩析每一番恩數增一倍摧抑故一鄕之人無不脅息重足未有安居樂生之念矣今於寵事又如是曲護全釋使一鄕人士不敢自是其秉執者抑何故也寵黨固可畏也獨不念義理之至嚴御敎之至重而朝令之終不可不遵亂逆之終不可不懲哉歲値饑荒固不可別遣按覈而亟令攸司逮致罪魁嚴査得情以絶梗化之本斷不可已苟聖明不於是嚴處則臣不敢束帶周行坐竊天祿又宜亟削臣職使臣歸於鄕黨父老杜門自靖益講義理之奧永斷榮塗之望不勝大願臣無任
정조 16년
以同副承旨金翰東上疏傳于尹履相曰職在邇列有懷無隱別無涉禁之端況其疏語亦不指的深緊然安寵事則安寵事也毋論道査之十分稱當與否登諸章奏文字異於筵席奏對其爲瀆屑宜有警飭同副承旨金翰東推考原疏還給事實旣不相反則査啓近於習杖如是而豈可使無訟乎道伯之題於儒狀句語承宣旣云目覩則亦可謂不審刑判適入侍使之關問如果然也道伯推考
정조 16년
宣川府使李義弼疏曰伏以臣賦性愚迷觸事昏憒孤負聖恩乃至於此論其罪戾萬死猶輕而伏惟我殿下天地於臣父母於臣特垂仁覆之德曲庇之恩旣寬鈇鉞之誅又畀民社之責是旣生之又榮之臣雖木石寧不知感第臣才具素乏罪孽又積報答涓埃此生無期只自撫躬傷悼泣血訟愆而已仍伏念臣辭陛之日恩敎懇惻慰藉溫諄乃以一邑休戚委寄鄭重無狀賤臣何以得此臣承命出城感涕自零待罪職次寸心如灼惟以又孤聖恩自速大何爲懼幸蒙我聖上如傷若保之德飢歲生靈得免捐瘠溝壑轉以袵席號咷變爲歌笑秋事亦成民憂少紓臣與農民父老望天祝聖而第有一段邑瘼之不得不仰煩天聽者玆將一得之見敢塵九重之覽惟聖明澄省焉竊惟宣川爲邑北當左峴之衝西控蠔港之要水陸關防旣緊且重故旣設防營又兼獨鎭者蓋以此也其所經務異於列邑惟當輕徭而養民揀簽而詰戎以爲具於安閑之日得力於緩急之時而以今所見言之則有大異於施設本意者究厥弊源一則民戶漸縮也一則軍額無減也蓋民戶帳籍所付雖爲一萬一千餘戶不過五千五百六十四戶此則籍總漸增實戶轉減之故也軍額則巡兵兩營所屬及防營獨鎭山城所屬諸色收布軍合爲九千九百三十三名以若戶數塡若軍窠則雖逐戶疤定猶患疊役況其五千五百六十四實戶之中又除雜煩則餘戶未滿四千今以四千之戶欲塡近萬之窠則民安得不困軍安得無闕乎故或一室之內四五父子俱有役名一人之身二三役錢率皆疊徵以至有簽黃徵白侵里分族之弊而重以近年以來饑癘荐酷流亡相續見戶倍縮疊役尤多故方其收布之際徵督如火村閭繹騷農穀傾於缾盎食鼎歸於場市飢寒痛苦終至流離之狀有不忍見伏惟我殿下至仁之化與天無極湛恩洪澤洋溢區宇八域含生咸得其所而哀此宣民何獨罹此此莫非守土之臣不能對揚聖德茶毒斯民也臣罪至此尤合萬死夫團束軍兵乃所謂百日養之一日用之之正兵脫有緩急則蹈鋒刃拾死生之痛姑無論已雖在平常無事之時冒風雪逢點裹餱糧赴操亦已偏苦則惟可撫循不宜徵斂故諸道各邑多不收布而本邑則特因民戶之鮮少軍額之夥多所謂團束軍二千二百六名皆兼納布之役其切骨之痛燃眉之急又甚於他軍故臣論報兩營權宜變通此輩所納身錢則移徵於雜頉無役之民以救其急然民數無加軍額不減則其於一邑痼瘼無異破東而補西朝三而暮四雖爲解渴之方終非對症之藥故臣晝宵量度思欲變通而智拙意短無他經劃愚迷之見惟以減軍額一款認爲今日之長策而兩營所屬旣難輕議獨鎭諸色亦無可減而但於防營屬山城屬有可通變者蓋防營屬別武士一千六百中除立番減布軍八十二名實一千五百十八及山城入守軍三百合一千八百十八名每名所收身錢二兩爲三千六百三十六兩此爲防營獨鎭山城將士支放及諸班公下而其所贏餘卽貿銀留儲者也每年若無別下則其應下爲一千五百五十七兩餘錢爲二千七十九兩以此餘錢貿銀六百九十三兩零逐年添留以爲不虞之備故其留儲銀元記付爲二萬五千六百六十八兩八錢零而除備局巡營貸去條一萬一千三十七兩三錢零則時留爲一萬四千六百三十一兩五錢每年若無別下而如例貿留亦無貸去而竝爲封置則從前所留必不當止此日後所增又不知幾許當初施設之擧豈非經遠之慮而但人存政擧法久弊生故銀數別無增加軍額漸難塡充以臣愚見就此一千八百十八名中量減五百之數則錢數所縮不過一千逐年應下外所貿之銀乃爲三百五十九兩零其所添留比前雖減若無尾閭之泄但有漸積之數則歲月兹久所蓄自多而邊儲不至闕乏以所減之額充見縮之戶則黃白之冤族里之苦可以少紓而邊民不至流散一擧而軍民之瘼庶可少蘇此臣所謂減軍額而惟於防營山城有可通變者也然而名是減軍實亦損儲則外面驟看雖涉迃闊細究利害實爲所據夫邊儲所以養兵也養兵所以衛民也則本末同已較然而民瘼在於目前兵務在於目後則緩急亦甚判然豈可以末而害本先緩而後急乎然則雖全革貿留之事以救凋瘵之瘼其在措置猶非失宜而況其所添留數亦不貲者乎故臣意則以爲欲救斯弊無過於減額然廟議若以歲添邊儲一朝減數難之則又有一策可補元銀者無論本邑鄰邑就還穀留庫條中限三千三百石從其願受分排加分以其耗條逐年貿留則無縮銀之歎有減軍之喜於斯二者如蒙採納則方可議養民之方詰戎之政而旣係兵制且關邊儲有非一守臣所可妄論而旣以近密之蹤偏蒙特異之眷猥膺邊寄目見痼瘼而徒畏瀆擾之誅不效芻蕘之誠則是自陷於辜恩溺職之科故玆敢不避猥越仰瀆崇嚴伏乞聖慈曲加軫察下詢廟堂特降處分俾此一境軍民得蒙懷保之澤千萬幸甚省疏具悉邊需雖重民弊如此則寧乏三百文銀貨若除五百名軍額戶無疊徵之丁爲宣民何幸如之也卽令廟堂詳考事實論理稟處
정조 16년
持平朴吉源疏曰伏以臣於昨秋猥叨諫職自速罪戾絶塞嚴譴猶屬薄勘而曾未周歲幸逢同慶之日獲蒙全釋之恩遐土聳觀闔門知感臣方歸伏私次屛蟄度日追念旣往之愆尤分甘聖世之棄物迺者柏府除命忽下千萬意慮之外臣聞命驚惶益不知措躬之所也臣於臺職前後濫叨非止一再而未嘗出一言論一事以效一日之責則顧此徙前債誤之地豈有一分堪承之望哉然惟負罪之蹤不敢荐違召命況且署經之命便是一時往役玆敢冒沒出肅粗伸分義仍隨諸僚之後略效沐浴之誠懲討之公憤雖或少洩廉隅之放倒殆無餘地今豈可因仍蹲冒重貽臺閣之羞哉伏乞聖明俯察情勢之難强特遞見帶之職名仍命選部勿復檢擬於言責之任以重官方以安私分千萬幸甚臣於乞免之章不宜贅及他說而事在目下不容泯默玆敢附陳惟聖明少垂察焉近日以來科場不嚴士趨漸壞淆薄之風轉輾益痼紛競之習矯救無路至於向日楊抱科事而極矣蓋兩邑試取之命特出於慰悅之盛意則爲士者當感激特恩滌祛舊習而今乃不然奔走京鄕招絜朋儕謂之援兵而率入者反多於赴擧之人甚至入籍未準式之人濫竊科名事之駭痛莫此爲甚而此則大僚箚論之道臣査啓之已有收議拔榜之命臣不必更爲論列而收單不過千張入場殆近萬人許大廣庭難以容接云其爲攔入殆難勝數論以士習誠可寒心而亦莫非禁亂官不能嚴飭之罪臣謂當該禁亂官拿問重勘斷不可已也喉司之職惟在於出納命令夙夜惟勤而近仍擧行之稽慢屢勤飭敎者其在惟允之道已爲駭然雖以今番諡望事言之旣有兩司諸臺先擧行後謝恩之命則本院所當不少遲緩趁卽奉行而追後兩諡望之批下在於夜漏未撤之際出付該曹乃在翌朝日高之後以致署坐之稽滯此雖緣院吏之掩置莫非承宣不能察飭之致臣謂伊日坐直承旨施以譴罷之典該吏移送法司照法重繩宜矣臣於治疏將上之際卽伏見鄭萬始配所草記判下者有不勝駭惋之至蓋飯果之禁出於省弊之盛念也雖無知賤隷亦當奉行之不暇而渠以經幄之臣方帶從事之任而敢懷不滿之心肆發悖說於對衆之際者究厥心腸難逭軍律而至若南邑之貪饕比之前罪雖若薄過而懲貪之典治贓之律亦云不輕殿下之每每容忍雖出於藏藪之聖度固不免失刑之歸矣是以縱恣之習莫知懲畏以至有日前駭妄之擧論其前後負犯編配之律失之太寬而況南平善地也豈可以善地薄竄貸其死罪耶臣請南平縣定配罪人鄭萬始姑先絶島安置以爲無嚴蔑法者之戒焉臣於此事竊有所憂慮者湖南道臣卽萬始之再從兄也貪婪不法之狀至入於繡啓則爲道臣者豈有不聞不知之理哉道臣之於萬始至親也上官也以公而言則啓聞論罪以罷其官可也以私而言則貽書致戒以戢其習可也而不此之爲一任其剝割之政者難免曲護之失其果爲公乎爲私乎今若置而不論則凡他按藩之臣視以爲常於其至親之作宰者雖有營私蔑法之人其將掩匿覆蓋莫肯摘發其流之害將至於國綱解弛生民受弊豈不大可憂也哉臣謂湖南道臣鄭民始施以譴削之典宜矣臣無任云云省疏具悉楊抱科場之收券千張入場近萬事何其相反至此入門不過數百恢恢容旋於如斗庭除收券亦與入門相等則萬數云云浪傳之浪傳也論罪之請非所可論雖以許珩言之原居則分明故入於別件成冊此非招挈援兵者矣承宣譴罷事觀於承宣疏還給傳敎可知其事實矣鄭萬始事已處分矣湖南道臣鄭民始譴削事除非大義義難自發況萬始決知非聽其戒戢者所請近於吹覓此等之習極爲未安矣
정조 16년
壬子十月初三日辰時上御誠正閣都承旨同副承旨與慶尙左水使入侍時行都承旨朴祐源同副承旨金翰東記事官徐有聞記注官李宗烈承膺祚慶尙左水使姜膺煥以次進伏訖上曰刑曹判書入侍出榻敎賤臣承命出與刑曹判書沈頤之偕入進伏上曰下直閫帥進前奏職姓名可也膺煥進前奏職姓名上曰汝之治蹟曾所稔聞下去後必益加盡心無負委任之意可也膺煥起伏上曰汝於昌城在任時修築城牒云果已訖役耶膺煥曰然矣上曰聞劃出七邑取便云所劃方在何處而得無未詳之歎耶膺煥曰所劃道伯曾已持去而緣臣不得離營使校吏輩遍審取便使之劃出故其果詳備與否有不可知矣上曰近以嶺南民事夙宵憧憧而邊門重地尤宜軫念汝須克體朝家差遣之意以爲悉心對揚之地可也命祐源宣諭仍命先退膺煥退出上敎頤之曰昨日以可合移配者付籤以入之意爲敎者實出於兼欲疏釋之意而今見別無付籤者卿必未能領會予之本意而然卿須更爲詳閱從所見付籤入之可也頤之曰聖意雖在於兼欲疏釋以今隄防之不嚴紀綱之日壞重罪則決難議到於移配且向者霈澤旁流關係非常者外皆已宥放伊後無新配者故果無可合付籤處矣上曰以災邑居配之人使之移配於稍實邑者卽是軫念欲生之意也若於去來之際有安土重遷之歎又或有棲屑狼狽之端則亦非軫念欲生之本意卿且量此便否更爲考閱以奏可也命翰東書傳敎曰於焉之頃卿之制事終訖以卿加人一等之行何以堪居昨於政目付西樞自此造朝在卽爲之企企玆遣史官先布至意須待吉朝安心肅命事傳諭于金判府事又命書傳敎曰政府久曠首席尙以爲泄泄況樞府乎老相閒養樞府勝於敦府領敦寧洪樂性移拜領中樞置處政事當日爲之命退承史以次退出
정조 16년
壬子十月初三日巳時上御重熙堂右副承旨入侍時右副承旨徐榮輔記事官徐有聞記注官李宗烈承膺祚以次進伏訖上命書傳敎曰誓戒執事擧案執頉中金履載聞是衆所共知實病朔書應製皆已許此傳旨中分揀旣知其實病則不卽釐正以致不能備員吏曹參議申耆禁推命退承史以次退出
정조 16년
行都承旨朴祐源坐行左承旨李得濟坐右承旨尹㬦坐直左副承旨徐榮輔坐右副承旨金孝建坐直同副承旨李益運坐注書徐有聞仕李海淸仕直事變假注書安廷善仕
정조 16년
藥房提調徐有隣副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安仰稟答曰知道
정조 16년
徐榮輔啓曰冬至正使朴宗岳司譯提調徐有防朴祐源依下敎來待矣傳曰入侍
정조 16년
傳于徐榮輔曰大臣備局堂上引見
정조 16년
徐榮輔啓曰守禦使吳載純罷職事命下矣將兵之任不可無一刻摠察之人何以爲之敢稟傳曰壯勇營兵房兼察牌招聽傳敎
정조 16년
承旨前望單子入之李益運金孝建落點
정조 16년
記注官安經心書啓臣敬奉聖敎馳往傳諭于楊州南面靑龍洞判中樞府事金鍾秀所住處則以爲臣縷命未絶喪制奄畢官銜如舊別諭踵下感激摧割但有血淚披訴哀苦之私申控叩謝之忱容俟他日而竊伏念夏秋來別諭之下輒命臣附奏於王人之回第以凶服中文字之上塵崇嚴終有所不敢者一不得承命以至于今則狗馬賤疾自知命迫朝暮萬一未吉祭而先朝露則臣之目將不瞑於泉下到此地頭臣何忍更事遲延也哉噫臣之蒙被惡名求死不死于今百二十有餘日嚮非日月以照燭之天地以容覆之則臣之族已赤矣前後丁寧惻怛之敎其於伸雪辨析之方靡不用極殆無異慈母之拯赤子於方溺假令臣自爲之說蔑以加此臣家百口之感恩銘骨隕結難酬固無論已傍觀之爲臣流涕者亦多臣雖無狀豈敢懷更煩鳴暴之念而惟是星漢與九宗子之究問行査卽發告人與被告人之一辭上請者也人言之虛實臣身之生死皆決於此此事査而有實則臣當卽地就刑査而無實則臣當復起爲人儻或漫漶掩覆仍不成一番行査則人言之虛實長在未結末中臣之未死餘日將一向宛轉於逆與非逆之間人形而不廁人類未死而無異已死終無以擧顔於天日之下似此事理豈有難曉而環顧朝廷誰肯爲臣言者則臣不自言雖更涉歷年歲生當爲抱冤飮恨之人死亦作抱冤飮恨之鬼倘無聖慈惻然興哀亟命行査勘斷虛實則其大有關係於國家刑政非細事也是豈獨螻蟻賤臣之私幸也哉臣之晝而忘飱夜而忘寢歔欷涕泣攢手祝天百數十日如一日者唯此一事而已噫嘻痛矣星九凶逆實是有君臣以來所未聞覩凡具彝性者孰不欲食肉寢皮而臣獨被根窩之惡名當此聖明之世長作無告之民跼高蹐厚此何人哉至若言者第二疏之留中不下尤爲臣䵝䵢難明之端而行査命下逆案究竟則原疏之頒降特次第事耳臣猥不敢爲一時上請計瞻望京闕神魂飛越云矣敢啓傳曰知道
정조 16년
傳于李益運曰時囚罪人宋俊載分揀放送
정조 16년
金孝建以義禁府言啓曰李敏采議處公事判付內許珩之名旣在於別件成冊中而道伯之査啓筵奏皆以原居分明爲說則稍異於攔入雖以嚴科場之意有所嚴處而姓名錄於別冊以公罪勘放後草記事命下矣取考律文則大明律制書有違條有曰凡奉制書有所施行而違者杖一百李敏采以公罪杖一百收贖何如傳曰允如有功議各減一等可也
정조 16년
金孝建以義禁府言啓曰李敏采杖一百以公罪收贖照律草記批旨內如有功議各減一等事命下矣李敏采十三代祖季甸靖難功臣云功減一等杖九十收贖之意敢啓傳曰知道
정조 16년
義禁府啓目捧俎官尙衣別提宋啓來七祀齋郞司宰直長朴興緖等原情云云傳旨內辭緣發問目嚴問則其所納供全事漫漶泛稱遲晩所當請刑是白乎矣旣有捧草供以入之命上裁何如判付啓宋啓來之參班與否監察問名拿囚捧招竝與監察不飭之罪論理議處爲旀朴興緖之實病有無卿等當目覩如果然矣以實病人臨時塡差委折刑判査問於享吏以其供草使卽送于卿府仍爲論理議處爲良如敎
정조 16년
金孝建以義禁府言啓曰時囚罪人宋啓來草供判付內宋啓來之參班與否監察問名拿囚捧招竝與監察不飭之罪論理議處事命下矣當該監察沈公著指名現告而今方待命卽爲拿囚後捧招之意敢啓傳曰知道
정조 16년
李益運以義禁府言啓曰沈公著口招公事判付內果見於班中云宋啓來來矣不禁其徑歸者沈公著公罪竝附過放送事命下矣宋啓來沈公著竝附過放送之意敢啓傳曰知道
정조 16년
壬子十月初四日巳時上御重熙堂右副承旨入侍時右副承旨徐榮輔記事官徐有聞記注官李宗烈承膺祚以次進伏訖上命書傳敎曰不惟涉禁同被之請亦甚屑越豈可還令持去而止首堂吳載純罷職諸堂從重推考捧納承旨遞差承旨前望單子入之待下批牌招察任命退承史以次退出
정조 16년
行都承旨朴祐源病行左承旨李得濟坐右承旨尹㬦坐直左副承旨徐榮輔緣故出右副承旨金孝建坐直同副承旨未差注書徐有聞仕李海淸仕直事變假注書安廷善仕
정조 16년
金孝建以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
金孝建啓曰大司憲鄭存中牌招啓辭未下執義柳匡天掌令鄭履玉呈辭掌令申大龜在外持平朴孝成陳疏入啓持平一員未差監察茶時之意敢啓傳曰知道
정조 16년
尹㬦啓曰玉堂備員間視事頉稟之意敢啓傳曰知道傳于徐榮輔曰左副承旨入侍
정조 16년
傳于金孝建曰提調前望單子入之
정조 16년
提調前望單子入之李𡊠落點
정조 16년
傳于尹㬦曰莫重祀典豈敢言私乎更思不可例批獻官改付標望筒勿施使之淸齋參班
정조 16년
傳于尹㬦曰番次苟簡下番玉堂許遞
정조 16년
尹㬦啓曰副修撰尹致性陳疏徑出校理林道浩修撰李殷模在外校理金熙朝副修撰金達淳禁推傳旨未下玉堂上下番俱空事甚未安副校理李遇濟李錫夏卽爲牌招入直何如傳曰允
정조 16년
尹㬦啓曰卽者副修撰尹致性以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 16년
傳于金孝建曰時囚罪人韓致應分揀放送
정조 16년
以全羅監司鄭民始狀啓道內災摠事目劃下外不足之數令廟堂稟旨加劃事傳于金孝建曰依狀請施行事回諭
정조 16년
以江原監司尹師國狀啓淮陽戶摠加減論列狀聞事傳于金孝建曰向筵見淮陽倅鄭景祚問本邑民事仍及戶摠則對以六十年前萬餘戶今爲數千戶故別諭于卿使卽留意招徠矣觀此回狀其說相反至以謂昔之三千餘戶今爲四千餘戶比昔所加至於六百餘戶云豈近來虛戶增籍而然乎抑數日之內還接若是夥然而然乎由前由後該倅奏對之爽實無以逃其罪該府使鄭景祚令該府拿問處之糴政方張待封倉捧傳旨其委折先爲査實狀聞事回諭
정조 16년
行工曹判書鄭昌順疏曰伏以臣於數昨筵退之後猝患腰脅牽痛之症頑痰流注筋絡拘攣屈伸俱妨呼吸亦牽作一蘧蒢落席叫苦賓對有命未免懸病病裏惶隕方自悚息卽接爛報有兩重臣譴罷之命筵席旣祕原疏未頒莫知事實心竊訝惑卽因道路之傳略聞事端所發則驥僖兩賊異身同腸而今因相臣奬詡之言乃有諸臣糾正之論云果有是也誠亦過矣噫懲討大義隄防有關而敢引參箚之末議圖掩黨逆之凶跡肅肅香案之前巍巍廊巖之上有此反常之論暗售嘗試之計則此不但從前營護從姪之私而已其將角勝公議力戰義理聲氣之所及威勢之所驅致使半國衿紳相率入於顚倒忠逆之科其爲世道之害誠非細憂誰秉國成乃至於斯惟彼諸宰身登前席耳聽悖論齊進一言同聲致討忠憤所激常情攸同則有何可罪之端哉臣於日前適逢重臣於藥院公座仍以近日事相對憂慨今臣身有病故雖未登筵其心則同今於諸臣被罪之後何可以獨逭爲幸不爲之一言也哉臣於年來年衰病痼凡於朝政初無參聞至於懲討一事有難終默目見處分之失當不勝憂慮之弸中終宵繞壁强疾治疏竊附匡救之義略效無隱之忱伏乞聖明亟收兩重臣譴罷之命仍正賊僖當施之律嚴斥右袒之徒明示忠逆之分仍治臣出位之罪以爲妄言者戒不勝大願臣無任云云傳于金孝建曰以重臣論大臣敢如是乎全篇首尾逐句逐行無非論斷左相之說太無顧藉豈可比於昨筵一二備堂筵奏乎體統所在萬萬寒心行工曹判書鄭昌順亟施不敍之典
정조 16년
同副承旨李益運疏曰伏以臣積違之餘復登文陛獲參起居之班少伸耿結之忱榮耀極矣至願畢矣雖卽日顚壑尙何餘憾而日前例勘亦出特恩至今思惟惶感交切仍伏念臣素所秉執惟在於嚴懲討以嚴隄防苟或見怪鬼之輩陰護亂賊顧戀凶孽者則鸇逐之誠有倍他人噫彼驥顯是何等凶逆而聲討不嚴義理日晦黨惡之類孽芽其間此所以今日在廷之臣明目張膽至死而不知止者也雖以向日聯疏事言之共憤之忱若浼之義臣與彼兩重臣豈或異同而只緣臣誠信未孚言議之際不使與聞自顧疲劣繼之以慨然況臺疏論列以僚議携貳至請譴削雖其事實未盡見諒而臣心愧恧倘復如何銀臺騎省除旨聯遍而情踪危蹙屢犯違傲此豈臣含恩畏義竭蹶趨承之本意也哉纔肅新除退伏私次屛息訟愆之中復叨近密庚牌儼臨惝怳感激宜卽叩謝而前後之職名旣同難冒之私義依舊隨詣禁扃之下更伸未徹之章仰瀆崇嚴自外徑歸伏乞聖慈俯賜鑑諒亟削臣所叨之職仍治臣逋慢之罪以靖私義以肅朝綱千萬幸甚臣無任云云傳于金孝建曰申驥顯之名獨非禁令乎只知尹永僖三字爲禁令乎況黨惡之類孽芽其間爲說者語其䵝䵢有若無限包括者然此豈如是之說以此以彼俱有涉禁之罪同副承旨李益運遞差
정조 16년
判尹金文淳疏曰伏以臣於昨日筵席略陳憂憤之忱而幸逭於重臣譴罷之際退而與諸備堂聯進同罪之章而畢竟疏頭又被譴罷則臣是兩遭譴罷中人耳官職去就初非可論而見差宗廟享官肄儀在明雖係往役揆以廉防進身無路且臣素患痰癖之症又添毒感達宵昏倒以情以病萬無駿奔之望玆敢略入文字仰暴危懇伏願聖明俯賜鑑諒先卽變通於享官仍降威罰以爲自靖之地千萬幸甚臣無任云云答曰省疏具悉疏辭許令該曹付標
정조 16년
大司憲鄭存中疏曰伏以臣以言乎衰病則床玆不離以言乎情勢則鐵限自在昨日賓對群僚咸造臣以掌憲應參之蹤偃處私次有所不敢曳至朝房無望登筵趑且徊徨竟未免自外退歸誠違覲光徒切耿結之忱矣繼伏見爛報所出則諫長特遞重臣譴罷筵席語祕委折莫詳區區下忱訝菀方深俄又伏聞聯章重臣罷其疏頭竝推隨參備堂嗚呼仁天之怒本不竟日而殿下處分之頻復若是者實緣盈庭之言矣惟彼言者採陳國人之論欲救過中之擧而徒以聖心之有激未見翕受之美言出匡救則疑以黨比誠附徼旨則命以枷囚摧折之不足繼之以竄逐設爲禁令不得開口平日倚畀之崇品宰執不察忠愛之悃少無饒假之意致使四聰莫達群情抑塞此豈憂明憂治之愚所嘗慮到也哉且臣向伏見批旨之頒示者深仰聖學用工多在中庸而以今日處置視平日工夫臣恐說時做時不能無逕庭者矣以殿下明聖豈或遺於省察而徒思群下之操持何爲此過中之擧也伏惟殿下上律天時下臨兆庶動靜云爲檢若不及而反忽日監於玆史書於後則耿耿漆室之憂臣何敢遣諸下懷也耶伏乞聖上體大禹拜言之規勉橫渠忍性之工章奏設禁亟令反汗以言獲罪之諸臣一竝蕩滌俾咸仰日月之更益自勉鑑衡之平則是非自底打開治理亦可挽回臣言之斷無他腸天日可鑑惟聖上勿以昏耄亟加垂察焉臣於日前猥陳愚見冀收成命而連爲喉司之見却未蒙睿覽之仰塵夫弛禁之請大小同情則獨於惟允之地一味阻搪者果何意耶臣竊爲之慨然也見今朝象日益波盪臣民日益憂遑臣撫心悼歎忍住不得渾忘情病之難强反效言官之論事古所稱不識人間恥者正臣之謂也伏願殿下亟命攸司斥退臣身刊拔臣名以爲冒嫌言事者之戒焉臣無任云云答曰省疏具悉勿煩卿其勿辭行公
정조 16년
持平朴孝成疏曰伏以臣之父母俱以八耋之年素抱羸瘁之疾每當寒節宿症輒發臣之情勢實無離捨供職之望而頃因待罪騎郞不得歸省者有月矣卽接家信臣老母眩暈之症挾感添劇頭疼如烘食飮全廢膈痰頑結氣息難通奄奄有朝夕之慮加以鄕居甚僻藥餌乖方扶護無人調將失宜私情到此寧不焦灼臣自聞此報按住不得玆敢忙陳短章徑尋鄕路伏乞聖慈察臣至情亟遞臣所帶之職俾便歸護仍治臣擅行之罪以肅朝綱焉臣無任云云省疏具悉爾其勿辭往護
정조 16년
副修撰尹致性疏曰伏以臣之母病屢朔危綴臣於許久淹直之餘傍無將護調治失宜氣息昏澌飮啖全廢臣之目下情理萬無一刻離捨之望而俄伏聞待令喉院之命蒼皇入來雖不得不省記而家伻踵至急報相續臣方寸煎灼按住不得玆敢忙陳短章徑出禁門伏乞聖慈俯賜體諒亟命鐫遞臣職名以便救護仍治臣擅離之罪以肅朝綱千萬至望臣無任云云省疏具悉爾其勿辭救護母病
정조 16년
以左議政蔡濟恭初度呈辭傳于金孝建曰不允批答
정조 16년
左議政蔡濟恭初度呈辭不允批答王若曰巽牘初上卿何過辭至斯渙諭由中予實欲捨不得無或邁邁有此諄諄惟卿五載獨賢八耋左揆自先朝受知之日歷遍外內之華逮寡人注意之辰特處輔相之重登筵則言無不盡一片苦忱臥閤而謨悉以諮千丈黃髮何近日人言之不諒致大臣私義之難安惟昔人無辨之規休量可見於前後顧爰初特簡之意眷毗豈替於始終豈以予寡躬禮使之誠便卽許副若論古大臣盡瘁之道未宜自輕於戲機務多曠政屬求助之辰去就有關毋思釋負之計須體至意亟斷來章所辭宜不允故玆敎示想宜知悉知製敎尹致性製進
정조 16년
行都承旨朴祐源病行左承旨李得濟坐右承旨尹㬦坐左副承旨申耆坐直右副承旨洪義榮坐直同副承旨金孝建坐注書徐有聞仕李海淸仕直事變假注書李廷顯仕
정조 16년
金孝建啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 16년
金孝建啓曰大司憲鄭存中牌不進執義柳匡天掌令鄭履玉呈辭掌令申大龜持平朴孝成在外持平一員未差監察茶時之意敢啓傳曰知道
정조 16년
安廷善差祭代以李廷顯爲事變假注書
정조 16년
朴祐源啓曰事變假注書李廷顯時無職名令該曹依例付軍職冠帶常仕何如傳曰允
정조 16년
以左議政蔡濟恭再度呈辭傳于尹㬦曰不允批答
정조 16년
傳于尹㬦曰承旨前望單子入之待下批牌招察任
정조 16년
傳于李得濟曰右副承旨許遞
정조 16년
傳于尹㬦曰承旨申獻朝聞是薦俎官實差云戶議仍任與未差之代前望單子入之待下批牌招察任
정조 16년
承旨前望單子入之申耆洪義榮落點
정조 16년
李得濟以冬至正使意啓曰唐錢貿來便否纔已詢問令使行往復廟堂及該院提擧指一草記擧行事命下矣謹依下敎往復廟堂及該院提調則皆以爲便好而以此更爲遍問於諸譯輩亦以爲至當云趁今冬至使行入送咨文待准請許令貿來而使行行期已迫令承文院撰出咨文及期付送何如傳曰古人之言曰天下事有三四分之利可爲矣六七分之利大好至於此事之民國利益如何固難明知此所以初欲廣詢後決之者觀此草記僉議如是詢同識之亦可依草記爲之而咨文齎去之後惟在使行之觀勢周章亦以此意知悉可也
정조 16년
申耆以兵曹言啓曰昨夜建陽門傳漏三更三點誤以四點傳呼故今日以推治次査問則軍士一名昨夕出去門外未及還入於門限之前致有闕額誤呼之事云莫重傳漏之地有此闕額誤呼之擧臣不勝萬萬悚惶而都摠府入直堂郞不能檢飭之罪在所難免從重推考該所衛將部將令該府拿問處之當該軍士亦令攸司照法嚴繩何如傳曰允每番草記極爲駭然入直堂上竝遞差摠郞令兵判嚴棍懲勵可也
정조 16년
金孝建以義禁府言啓曰時囚罪人韓致應分揀放送事承傳啓下矣韓致應卽爲分揀放送之意敢啓傳曰知道
정조 16년
左議政蔡濟恭再度呈辭不允批答王若曰溫諭旣布佇卿心之亟回懇單繼尋胡予意之莫體此豈情病之可引庸副倚毗之冞隆惟卿受知先朝圖報今日賁飾明時之化始處奎閣淸班渙釋旣往所遭終膺台席寵命志氣强旺言議參差予則專委以老成人或不諒其本意討旣降闢邪學要使大義理闡明進君子退小人幾戒一私字克祛夫何大論方張之月致煩老臣退休之章雖大小協力而交修猶懼不濟況僚木虛席而久曠疇克胥匡顧惟廟務之正殷不宜台輔之求退輔相百責攸萃去就豈經君臣一體相須情志貴協於戲伊美疹自可勿藥宜念鞠躬之誠在今時寧容丐閑休煩奉身之請須體至意亟改初心所辭宜不允故辭敎示想宜知悉知製敎臣朴長卨
정조 16년
行都承旨朴祐源病行左承旨李得濟坐直右承旨尹㬦坐左副承旨申耆坐直右副承旨洪義榮坐同副承旨金孝建坐注書徐有聞仕李海淸仕直事變假注書李廷顯仕
정조 16년
金孝建啓曰大司憲鄭存中未肅拜執義柳匡天疏批未下掌令鄭履玉呈辭掌令申大龜持平朴孝成在外持平一員未差監察茶時之意敢啓傳曰知道
정조 16년
尹㬦啓曰臣㬦依定式進詣香室奉審香祝櫃祝板袱子則精潔之意敢啓傳曰知道
정조 16년
洪義榮啓曰來十一日朝參日次矣敢稟傳曰停
정조 16년
尹㬦啓曰來十一日專經文臣殿講日次矣敢稟傳曰待下敎
정조 16년
尹㬦啓曰來十一日輪對日次矣敢稟傳曰爲之
정조 16년
傳于尹㬦曰大臣留待
정조 16년
傳于尹㬦曰大臣入侍
정조 16년
洪義榮啓曰摠府郞廳令兵判決棍事命下而判書李秉模謂有身病不卽擧行事體所在極爲未安推考何如傳曰紀律所關之事焉敢若此乎戶判之昨日歲幣封裹稱病亦必以此事日前入侍備堂武將外一竝減下此啓辭勿施嚴飭斯速擧行可也
정조 16년
以吏曹參議徐邁修牌不進罷職傳旨傳于尹㬦曰只推更爲牌招
정조 16년
以吏曹參議徐邁修再牌不進罷職傳旨傳于尹㬦曰只推待開門牌招
정조 16년
以左議政蔡濟恭三度呈辭傳于尹㬦曰不允批答
정조 16년
以黃海監司李敬一狀啓安岳郡改量令廟堂稟旨分付事傳于尹㬦曰旣有申飭爲之之敎旋有從便闊狹之命則依他道例只以邑弊民情之如此擧行形止枚擧狀聞可也豈可欲請稟處乎道臣推考狀啓還下送使之改修正上送
정조 16년
金孝建以弘文館言啓曰新除授修撰李殷模時在京畿驪州地經筵入番事緊請斯速乘馹上來事下諭傳曰依啓
정조 16년
申耆以義禁府言啓曰前校理韓致應今方待命卽爲拿囚之意敢啓傳曰知道
정조 16년
申耆以刑曹言啓曰因兵曹啓辭傳漏軍士未及還入於門限之前致有闕額誤呼之擧當該軍士令攸司照法嚴繩事命下矣取考律文則大典通編用刑條有曰常時犯軍令死罪軍士杖九十梁國鎭依此律決杖九十放送之意敢啓傳曰知道
정조 16년
左議政蔡濟恭三度呈辭不允批答王若曰渙諭再宣嗟予意之已罄巽章三徹慨卿心之未回須體心腹之敷勉膺股肱之托惟卿官居鼎鼐壽至頤期縻奎閣之華銜式追先大王眷遇之念畀台席之重任蓋緣予小子平蕩之治責之霖雨之功有向日臨法殿之喩詠以風雲之契侈去年頒御詩之榮不意黃扉注意之辰乃有綠野丐閑之請雖大論之方起實欲與卿共之異小官之自輕奈何捨我去也於戲若古人鞠躬之誅允宜加勉顧今日乞身之請寧容典循須體至意亟新來章所辭宜不允故玆敎示想宜知悉知製敎金熙朝製進
정조 16년
吏曹判書李文源疏曰伏以狗馬賤疾尙淹床笫久貽憫覆之念日積瘝曠惟俟譴罰之加一切朝議漠如聾瞽而數日以來連接爛報且見諸疏雖以臣迷愚亦能知忠逆顚倒國憂無窮而未有處分之嚴正反加譴罰於忠憤進言之諸臣臣於此憂慨憤惋按住不得玆敢不揆出位冒控愚悃惟聖明之財察焉噫嘻驥顯是何等劇逆大憝也凡今日北面於殿下之庭者乃敢視驥顯以無故越其子之科講則其與此賊連腸肚通脈絡不啻明若燭照此永禧所以爲逆黨凶徒諸臣所以沬血聲討必欲伸王章而後已者也此箇義理婦孺之所共知輿儓之所共憤而竊怪夫具瞻之地獨不知婦孺之所知獨不憤輿儓之所憤向日筵中無勢經幄等語已可見其愛護不捨而況以私書往復之說肆陳前席又何太無忌憚也人言迭發公議方嚴而乃敢不少畏縮揚揚登筵至以其隨參一疏謂不爲慮欲保永禧路人所知之心於是乎手脚已露頭腦可知矣彼相臣雖急於愛惜永禧獨不念兩朝再造之恩乎臣實痛焉諸臣之抗論也陳疏也亶出於忠憤所激而殿下不賜開納竝加摧折義理湮晦景色愁沮凶醜增氣憂虞罔涯此豈愚臣所以仰望於聖上燭理之明者耶諸臣雖甚無狀豈忍於忠逆之關淑慝之分不以分憤敢售偏私甘自歸於不忠不誠之科也哉伏願聖明深念亂逆之橫肆堤防之漸壞明降處分嚴懲痛斥以靖世道以振王綱焉臣無任云云
정조 16년
以行吏曹判書李文源上疏傳于申耆曰冢宰重臣也左揆大官也重臣之於大官設有可言事雖欲極口刺論何患無平說而乃敢以太無忌憚乎脚頭臚等說乎向大臣輕加乎此外一句語雖未知十分指的於左相在他人寧或勒加此四字之目乎豈料此重臣爲此說其所謂知入知面不知心者也行吏曹判書李文源亟施削職之典
정조 16년
傳于洪義榮曰更思削職人李文源事極爲駭然四字之目無論指誰指某豈可書之章奏頭臚云云必欲甘心於大臣如是而朝象果何如乎削職輕矣加施放黜鄕里之典其疏焚之
정조 16년
申耆以義禁言啓曰削職人李文源放黜鄕里之意敢啓傳曰知道
정조 16년
全羅監司鄭民始疏曰伏以臣濫蒙聖恩冒叨重任不能事事瘡疣百出不職之狀臣固自知每念循省日夕兢惶惟譴何是俟卽接秋曹移牒則本道誕日方物過期呈進云臣於是萬萬驚悚不知措躬之所藩臣之進獻方物卽古執壤奠之義其所致誠致謹不容一毫少忽伏況臣以近侍之蹤守在外藩當此擧國歡慶之日未參諸臣起居之列北望雲天戀結倍切可以自致情禮少伸寸忱者惟在於例獻之土宜躬自監封另飭陪持前期封發日俟回音今因陪持之無狀敢緣徵事致誤貢期莫非臣誠敬不能動人威令不能束下乃有此前所未有之事論其辜負合被大何雖荷聖度包客特賜寬假而臣心之悚惶恧蹙如不自客何可以隆恩倖逭而晏然泯伏乎玆敢略效自效之義兼陳惶恐之忱伏乞聖明亟降威罰以爲藩臣溺職之戒焉云答曰省疏具悉該吏事不必深引厥事姑舍是近有臺參聞之乎卿其勿辭察任
정조 16년
司直李義鳳疏曰伏以臣昨伏見該府使鄭景祚拿處之命旋有査聞之敎此實臣以承旨入侍時因該倅言端臣所陳達者差論爽實之罪實在臣身臣伏不勝戰悸惶怖之至第念其間委折以臣新經該倅之故猶有所詳悉者今此道臣回啓則似據昨年該邑所磨鍊戶數照然具在且臣於今夏親執戶摠蠲減其役寧或有加減於其間哉戶口之虛實相蒙亦是流來之謬例假使不如此者其人於殘獨戶者皆是鱞寡孤獨無依之類故煙戶雜役其在應頉之科此所以實戶則不過二千七百餘戶耳臣待罪該邑時已與道臣有所酬酢而及登筵席據實直陳者此也今者緣臣之故該倅替當其罪此臣心之所不安者故玆敢瀆冒威尊露章自列伏乞聖明亟賜處分以警妄言之罪焉抑臣於自效之章不宜濫及他說而竊於目下事有不勝區區憂慨之忱者復此尾陳焉重臣鄭昌順之疏語嚴於懲討實出一國之公論而不惟不從其言復有不敍之命言而是也芻蕘必擇豈可以重臣大臣有所軒輊於其哉噫嘻痛矣亂逆何代無之而豈有如近日之鴟張者乎噫彼二賊凶肚逆腸綢繆相連眞所謂一而二二而一者也逆豎之負犯關係何如而乃敢締結其父子掌試提疏難掩其情跡妖煥之凶疏指意叵測而乃敢自許以死友江頭餞別至入於指目則其在嚴懲討之道設鞫得情快施當律斷不可已者而王章失宜黨罰倒置向來恩補之典有若假借之者其一時竄配只以文法薄施旋有放釋之擧臺章疏論已不免捨大爭小之失至於大僚營護之說旣出於筵席則毋論措辭之輕重嘗試之目烏得免乎次對時諸宰之爭執臣雖未能詳聞重臣疏語明白切摯而天聽逾邈尙今持難不問曲直不賜可否此豈辨別淑慝之義哉古人有言曰見無禮於其君者如鷹鸇之逐鳥鵲惟此懲討之擧臣豈敢後人哉特以居江上而筵席語祕未聞委折且忠逆分生死攸關率爾論人有若呈課者此非事君以直之義故待其情節之彰露然後乃敢論斷此臣平日之區區迷執今也不惟諸大夫言之雖在外百僚莫不聞之而駭惋則雖曰一重臣之疏此豈非一國之公論乎側聽屢日譴罷自如臣竊惜之憂之而冒萬死瀝血匡救焉仍念臣前日喉院經出之疏事係倉黃伊時事情猶有未盡仰徹者臣於誕日入侍時親伏聞懇懇之聖敎至以爲膈氣往來有妨於保嗇王色愀然王音悽愴有足以感神明而孚豚魚者臣以天威之不違咫尺雖不敢仰視旣退之後臨食不能甘當寢不敢安焦迫徊徨達宵耿耿者數日于玆適於此際同僚以朴奎淳事有聯疏之擧臣之愚則較其輕重瀆擾非時故不參於聯疏而只爲引咎者此也畢竟以此見斥於臺疏臣之不職臣固知罪矣至於凶賊之諫特除尤是萬萬無前之過擧臣於是乎不勝愕聒雖欲覆逆爭執而臣職已遞其道末由憂慨交中而隱忍至今事端層激朝象愁沮實非平日所望於大聖人者大義所關實人人之所其討故玆敢越職言事而忘其出位之嫌伏願殿下穆然深思先治微臣越位之罪亟收重臣不敍之命仍正亂賊當施之律嚴斥黨與營護之罪明示好惡以嚴懲討國家幸甚臣民幸甚答曰省疏具悉似此之習心常非之爾則亟施罷職之典
정조 16년
壬子十月初七日辰時上御誠正閣大臣入侍時同副承旨金孝建記事官李海淸記注官李宗烈承膺祚判府事朴宗岳以次進伏訖上曰右承旨入侍出榻敎賤臣承命出傳右承旨尹㬦承命進伏宗岳曰日間聖體若何上曰一樣矣宗岳曰王大妃殿氣候若何上曰一樣矣宗岳曰惠慶宮氣候若何上曰一樣矣上曰今日發行耶宗岳曰然矣上曰歸期當在何日耶宗岳曰道里不過七十里遠行在不遠唐錢節目甚爲緊急不可多日遲滯明日將欲還來矣上曰副使書狀省掃之行亦勿遲滯皆令斯速往來可也宗岳曰今此使行雖是無事之時而其在重使事之道不可不另擇象胥輩首譯洪命福別啓請帶去何如上曰依爲之出擧條命退諸臣以次退出
정조 16년
壬子十月初七日未時上御重熙堂右副承旨入侍時右副承旨洪義榮記事官李海淸記注官李宗烈承膺祚以次進伏訖上命書傳敎曰吏曹參議前望單子入之待下批牌招開政又命書傳敎曰備堂減下則廉隅已伸至於摠郞決棍事屬紀律豈敢更爲辭疏致煩酬應已自日前筵中陛下之前尙如此之說深以爲非之況處義之屑越乎兵曹判書李秉模罷職命退承史以次退出
정조 16년
行都承旨朴祐源病行左承旨李得濟坐右承旨尹㬦坐左副承旨洪義榮坐直右副承旨尹履相未肅拜同副承旨金孝建坐直注書徐有聞仕李海淸仕直事變假注書李廷顯仕
정조 16년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
傳于洪義營曰左副承旨右副承旨入侍
정조 16년
李得濟啓曰右承旨尹㬦今日不爲仕進卽爲牌招何如傳曰允
정조 16년
以吏曹參議徐邁修牌不進罷職傳旨傳于洪義榮曰情勢似然許遞前望單子入之待下批牌招開政
정조 16년
金孝建啓曰卽者議政府錄事來言左議政蔡濟恭踪地轉益危蹙不敢繼續呈告逬出都門恭俟嚴誅云仍納命召何以爲之敢稟傳曰有國所重惟君與相孟子言一正君而國定矣予則曰一正相而國定矣予於此大臣實有罕古之眷遇蓋今之榮寵而眷遇也榮寵也如彼之故不忍外之隨事無隱獨於目下事何可欲諭不諭以貽害於世道一任壞其國綱不念古人不承權輿之戒乎近日紛拿者卽尹永僖事而初則攻永僖者不以其道決似偏私中出來斥之罪之務盡解鬧此豈一毫私於永僖而然哉爲今日在承佐之地者政宜所好亦好所惡亦惡一體同心間不容髮以贊予平平蕩蕩至公無私之苦心至誠而已前月次對爲永僖出擧條之事何其似詩所謂鉦人伐鼓乎永僖所遭之冤與不冤自有公議無待乎左相之更事煩瀆且況以邊將無禮於主將事件各異但當就其事論其事之得失至於無勢有勢經幄非經幄終涉於題外而況永僖非別人卽自家之至親而至親中若子若姪者則於是乎左相之所言未免於私意予於永僖藉重而攻之近於偏私者猶且痛禁今於體例間微事不當救而救不顧其不公其可一味含忍乎始也爲大官之意雖不得不曲加庇隱第欲觀其末梢及其日前賓對也僚相諸宰之擧措雖甚寒心以古大臣樂聞勤攻受以爲咎之道言之則左相之伊筵周旋果礙眼乎不礙眼乎予諷之曰衆斥之中卿之不動聲色可以見洪量云者使之知所處義而乃反回首流眄欲爲之答對舌我諸說之駭然與不駭然姑舍是蔽一言曰今日君綱臣分自左相毁之眷遇榮寵自眷遇榮寵君綱臣分自君綱臣分自此朝廷有一專任之獨相則有罪勿問有犯莫勘乎工判之疏吏判之言萬萬非大臣本情此則亦付恢公之意雖已處分而在大臣道理豈敢從他云云外眎不撓之色一日二日始於今日强作出城之行而所謂錄事之來言略無惶蹙難安之意此而不嚴處今日朝廷曰有紀綱乎左議政蔡濟恭削奪官爵門外黜送以爲爲人臣背棄眷遇榮寵者之戒
정조 16년
吏曹參議前望單子入之申耆落點
정조 16년
李得濟啓曰吏曹參議申耆疏批已下卽爲牌招開政何如傳曰允
정조 16년
李得濟啓曰吏曹郞廳來言本曹判書當爲受薦以入而無時任大臣不得擧行云何以爲之敢稟傳曰前望中除在外有情勢老病以在京無故人書入兵判望亦依此書入
정조 16년
傳于李得濟曰昌原府使之代令該曹各別擇差
정조 16년
傳于金孝建曰坐直承旨入侍
정조 16년
傳于洪義榮曰發遣吏郞諸執事淸齋與否摘奸以來
정조 16년
傳于洪義榮曰禮兵換房
정조 16년
有政吏批判書未差參判未差參議徐邁修進左副承旨洪義榮進以尹履相爲承旨李𡊠爲吏曹判書曺允大爲大司憲柳焵爲大司諫宋俊載爲持平沈興永爲獻納嚴耆爲正言宋翼孝爲修撰魚錫定爲工曹判書徐榮輔爲刑曹參議李濟萬爲兵曹參議李庚運爲參知朴孝晉爲昌原府使戶曹參議申獻朝仍任事承傳水原中軍李漢興今加嘉善加資事承傳
정조 16년
以咸鏡監司金憙狀啓今十月令薦新生文魚等日氣尙暖不得封進惶恐待罪事傳于金孝建曰勿待罪事回諭
정조 16년
金孝建以義禁府言啓曰申耆爲先施以投竄之典事承傳啓下矣申耆慶尙道蔚山府投竄而以承傳內辭意具罪目卽爲發遣府書吏押送配所何如傳曰允
정조 16년
金孝建以義禁府言啓曰慶尙道蔚山府投竄罪人申耆依下敎分付畿營定將吏今夜內越江次次押送配所之意敢啓傳曰知道
정조 16년
金孝建以義禁府言啓曰罪人鄭存中遠地勿限年定配今夜內押付畿營事命下矣罪人鄭存中平安道龜城府遠地勿限年定配而以判付內辭意具罪目卽爲發遣府都事押送配所之意敢啓傳曰知道
정조 16년
洪義榮以右邊捕盜廳言啓曰依下敎禁府書吏梁啓文嚴囚本廳之意敢啓傳曰放送
정조 16년
大司憲鄭存中疏曰伏以臣昨上辭疏兼陳愚悃未蒙採蕘之渥不許褫鞶之懇臣滿心慙悚實無措躬之所也今何敢轉喉覶縷重自陷於犯校之罪而今聖上一節深於一節譴罷之不足繼之以削黜之典臣伏覩非常之過擧徒懷嚴畏惟事泯默則是人臣之分掃地盡矣狗彘當不食其餘臣豈敢自惜視蔭之縷喘不思所以盡分也哉噫殿下以敬大臣三字鉗制群下使莫敢誰何於揆地衮職有闕臣下不匡尙有罪焉況大臣擧措不叶人心者非止一二則位在卿宰而初不敢論列者其可成說乎昨筵大臣力戰公議營護私親臣見人疏本始知梗槪而雖以近日塗人耳目者言之李祉永之連三望備擬於檢詳者難掩其阿好之跡矣祉永嚇喝玉署之長而胡亂冒圈使莫重館錄人人引義豹直久曠中批苟充此莫非此人之所作俑則大臣奚取於斯而急於吹噓有若趙普之補牘三上耶詩曰人之多亦可畏也其發言處事全欠敬懼如此而其可免無忌憚之目乎向來朴奎淳咆哮院座何等變怪而殿下不賜嚴處使隄防不嚴事端層生朝象日益不靖國綱日益不振此臣所以拊心悼歎傾倒至此惟聖明淵然深思廓揮乾斷亟竄奎淳以懲黨惡之習焉臣無任云云傳于金孝建曰書云玩人喪德上之於下猶然況臣之於君一有近似其罪不敬鄭存中此疏一見駭眼再見無語其疏果不近於玩乎近日攻大臣者語多在於情外固已嚴勘痛禁而至於存中之疏雖與情外之說相反攻之則攻之而所以攻者無他說卽曰李祉永連三望備擬於檢詳一事而已旋又引趙普補牘三上之說以證之此果譽之之意乎攻之之意乎譽之乎則何以曰無憚攻之乎則攻之者何事渠乃厚休息造致位至此而忍以白頭黃髮敢售此擧足輕重瞬目左右之無狀情態乎苟欲言檢詳望事則何去而始於今日單擧書納於數行之疏乎此蓋近日自大臣以下不知嚴畏之心以至有存中之擧此而置之其可曰礪世磨鈍之權柄在於上乎行大司憲鄭存中本職爲先遞差卽令王府拿鞫得情拿鞫如拿問例囚於西間而存中所坐關係不輕嚴囚南間當刻內開坐捧供以聞
정조 16년
吏曹申耆上疏未下答曰省疏具悉爾其勿辭察職
정조 16년
壬子十月初八日申時上御重熙堂右副承旨入侍時右副承旨洪義榮記事官李海淸記注官李宗烈承膺祚以次進伏訖上曰同副承旨入侍出榻敎賤臣承命出傳同副承旨金孝建承命進伏上命書傳敎曰今日處分果出一毫偏係乎苟有省覺者孰敢不俯怵中心仰承至意而申耆所爲此何擧也朝下傳敎午降政命際此時參此政者敢售甚麽意思乎吏判前望旣有情勢在外外書入之敎而諸人則皆拔獨於尹蓍東李致中仍爲書入不察致中之情勢尙可說也蓍東則情勢非一且是在外而拔例書入不但萬萬無嚴況且拔望於大臣薦望者則雖判堂不可擬渠以三銓而爲此存拔之擧有若朝象換面時擧措然者此非黨慾而何黨慾亦有許多般蓍東事初犯後疏事尙未決末則大臣亦宜難愼渠是何人乃敢爲此乎雖曰立張書入異於正書政望他人旣取捨則渠之用意之罪雖有百口何敢發明而敢以院中之誤傳在外之未詳等語肆然附對於闕庭先問之時者尤爲放恣申耆爲先施以投竄之典朝廷雖無蓍東豈乏吏判乎嚴飭銓曹竝與前望更勿擧論以今堂陛之頹圮旣于向來犯分之罪乍竄旋宥大是刑政之累閑司猶遽然況大冢宰之望乎亦以此意嚴飭銓曹上曰禁府當該都事嚴囚出榻敎上曰吏曹參議前望單子入之待下批牌招開政依俄者下敎吏兵判以前望人書人今番則以望筒正書入之出榻敎命退承史以次退出
정조 16년
壬子十月初八日初更上御重熙堂坐直承旨入侍時同副承旨金孝建記事官李海淸記注官李宗烈承膺祚以次進伏訖上曰右副承旨牌招入直出榻敎仍命讀禁府嚴囚罪人鄭存中草供仍書判付訖命退承史以次退出
정조 16년
行都承旨朴祐源病行左承旨李得濟坐右承旨尹㬦坐直左副承旨洪義榮坐右副承旨尹履相坐直同副承旨金孝建坐注書徐有聞病李海淸仕直事變假注書李廷顯仕
정조 16년
藥房都提調洪樂性行左承旨李得濟啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 16년
傳于尹履相曰朴判府事留待
정조 16년
尹履相以內醫院都提調意啓曰今日問安提調李𡊠副提調朴祐源不爲進參竝卽牌招何如傳曰允
정조 16년
傳于李得濟曰領府事入侍
정조 16년
傳于尹履相曰朴判府事入侍
정조 16년
傳于洪義榮曰禮房承旨入侍
정조 16년
洪義榮啓曰昌原府使當日辭朝事命下矣申飭吏曹則新除府使朴孝晉方在罷散中不得肅拜云銓曹之以罷散人朦然擬入大是做錯當該政官推考何如傳曰允各別擇差有命則所當詳考官案以衆所共知善治守令擬入事理當然而乃有此不審之擧近來之人稍加拂拭則必欲僨誤寧不可駭乎況今一念在於擇守令一事焉敢以牛溲馬渤俱收竝畜於擇擬之望筒致煩政院啓辭乎吏曹參議徐邁修防踏僉使除授當日辭朝時任僉使遞付京職昌原事不但民事切悶漕政理整亦係時急若不別般擇差何以責效乎更令口傳各別擇差待下批當日辭朝給馬下送事分付
정조 16년
兵曹口傳政事防踏僉使徐邁修
정조 16년
吏曹口傳政事以李汝節爲昌原府使
정조 16년
傳于尹履相曰昌原府使當日辭朝
정조 16년
尹㬦以吏批啓曰兵曹判書望當以前望中在京無故人書入而前望中無故之人只有一人何以爲之敢稟傳曰行司直洪檍除授令政院牌招傳授命召可也
정조 16년
尹㬦啓曰兵曹判書洪檍牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 16년
尹㬦啓曰兵曹判書洪檍再牌不進推考傳旨今方捧入而命召傳授一時爲急連事違召不卽承膺事體所在極爲未安所當更請牌招而係是一日三牌何以爲之敢稟傳曰更爲牌招
정조 16년
尹㬦啓曰兵曹判書洪檍三牌不進推考傳旨今方捧入而命召傳授一時爲急連違召命無意承膺揆以事體誠極未安所當更請牌招而係是一日四牌何以爲之敢稟傳曰更爲牌招
정조 16년
傳于尹履相曰時囚罪人李趾馨分揀放送
정조 16년
尹㬦以備邊司言啓曰以黃海監司李敬一災實分等狀啓民事爲急原任大臣斯速回啓事命下矣取見其狀本則延安等三邑置之尤甚康翎等十邑置之之次長連等十邑置之稍實仍以爲事目災一千三百三十結外番災一千五百結綿田災四百二十結更許加劃其他數三便民之方竝請令廟堂稟旨分付矣其一新舊還上一時竝督實有騷擾之慮舊還稍實之次邑待備局知委分數徵捧尤甚邑限明秋仍停事也其一綿農失稔昨年條各樣軍布稍實及之次邑純錢代捧尤甚邑限明秋仍停事也其一還穀預下代捧之命尤甚邑三分一之次邑四分一稍實邑五分一以相當穀準折代捧而昨年代捧穀稍實及之次邑使之還作本色尤甚邑則以今春所受穀仍爲備納竝與今秋代納穀待明秋還作本色事也其一金川穡事猶遜於昨年大興山城軍餉捧留本郡事也其一牙兵輪防停止事也其一推奴徵債防塞事也分等竝依狀請施行而至於災結加請道內畓摠不過一萬五千餘結事目頒下爲一千三百餘結則今此一千五百結加請太過分數且綿田災雖有本道己例今年綿農比諸他道優可爲稍豐四百結加請亦甚夥多畓災五百結綿田災一百結減給昨年條各樣軍布尤甚邑限明秋仍停事軍需停退本甚可悶且本道今年穡事亦爲登稔則不可仍年停退依稍實之次邑例純錢代捧之意分付何如傳曰允
정조 16년
尹㬦以御營廳言啓曰依下敎訓鍊都監千摠柳文植本廳騎士別將李文赫相換之意敢啓傳曰知道
정조 16년
義禁府啓目時囚罪人鄭存中原情云云傳旨內辭意發問目反覆嚴問則其所納供專事漫漶終不直陳究厥情狀萬萬痛駭年過七十法不當請刑是白乎矣此與尋常罪犯有異不可膠守法例加刑得情何如判付啓雖輿儓之賤聞此問目見此傳敎則義當求死不得之不暇是去乙觀此爰辭愚悖之發明略無輸情吐實之意見無禮而效逐雀之義卽當然底道理是去乙卿等名以法官隨對隨書反有顧藉假借惟恐露贓之意如許獄官將焉用哉從當處分次爲先從重推考爲去乎原公事勿施更良嚴問取招爲有矣僚堂旣承筵敎若不以問目本意捧直招則七十餘刑推何論於此囚乎今日値齋當於過齋後期於訊推得情而後已以此知悉擧行爲旀又或抵賴爲先施威嚴問之意草記爲良如敎
정조 16년
義禁府啓目前大司憲鄭存中原情云云傳旨內辭意發問目反覆嚴詰則初始抵賴今乃遲晩究厥所爲殊極痛駭所當照法嚴勘是白乎矣旣有捧草供以入之命上裁何如判付啓早若如是承款則何必更招乎近來痼弊卽隨衆劻勷雖大於此之事人各異見豈必謄納他人疏章然後始可謂之嚴於畀限然渠疏措語之無嚴欠敬不在於隨衆與否雖塞路人而問之渠焉逭重律乎其餘條件特念尙忠之義不欲索言以此以彼宜卽先施嶺海之典一以正朝綱一以振頹俗罪人鄭存中遠地勿限年定配今夜內押付爲良如敎
정조 16년
壬子十月初九日辰時上御誠正閣藥房入診領府事判府事入侍禮房承旨同爲入侍時都提調洪樂性左承旨李得濟右副承旨尹履相禮房承旨洪義榮記事官李海淸記注官李宗烈承膺祚檢校直閣徐榮輔判府事朴宗岳醫官金光國李翊臣李敬培李敏德李惟鑑吳仁豐以次進伏訖樂性等曰近日聖體若何上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性曰醫官今方入侍使之診候何如上曰不必診候矣上曰老人閑養之道樞府勝於敦府使卿移拜於領中樞出於爲老人取閑之意也以卿筋力觸冒曉氣何以入來耶樂性曰聖恩愈往愈摯深軫賤臣閑養之方至使臣移除於樞府之銜感激萬萬圖報無地固宜卽地竭蹶祗肅恩命而狗馬賤疾果難自力稽至今日而兼値藥房日次始爲肅命有若因便入來者然旋不勝惶愧之至臣之賤疾近果添加至昨無減今日日次恐無入參之道矣提調副提調皆不入來故臣强策進參獲登前席昵近耿光區區耿結之忱庶可以少紓臣於蔡濟恭事不勝憂惋敢此仰達矣朝家於渠眷遇何如倚毗何如拔之於滓穢之餘置之於輔相之任則渠當國耳忘私一分報效而今乃不念圖報之意徒懷濟私之計容護僖賊無所不至力戰公議角勝衆論只知永僖不知有國綱只知阿好不知爲逆賊當初永僖之處分已失太寬故如許負國忘讎之徒擅弄威福恣意愛護至有此無前之變怪此而若不嚴賜處分義理其將斁絶而亂逆無以懲畏伊日諸宰所奏寔出一國共公之論則譴罷之處分此何過中也筵話嚴祕雖未詳知而只以國論之傳播聞之心寒膽掉如不欲生憂歎之極敢此仰達伏願聖明還收諸重臣處分之命以光聖德亟治蔡濟恭黨逆之罪以懲亂逆焉上曰卿何又如是云云早臨寒殿酬應亦難更勿多言早卽出去可也樂性曰憂憤弸中敢又煩瀆未蒙還收處分之前臣無退去之意矣上曰卿何如是乎早爲出去可也宗岳曰臣於伊日蔡濟恭事旣是首發而畢竟處分止及於諸宰臣不勝惶愧之至蔡濟恭之伊日奏語是何等放恣無嚴之極也如永僖窮凶極惡之逆而極意營護以一國共公之論而必欲角勝咫尺君父之前全不忌憚無所不至諸宰迭奏之際回首傲睨少無動念渠若有一分嚴畏之心固當卽歸司敗恭俟處分而偃然在家循例呈告者何其放恣慢蹇之至此伏願聖明於此等處亟賜嚴處分使負國濟私之徒知所懲畏焉上曰卿何如是多言須卽退去可也樂性宗岳等先退上命書傳敎曰旣無情勢則無端不出致使日次藥院問候幾至曠啓事體所在萬萬駭然提調李𡊠爲先從重推考以本職卽爲牌招察任又命書傳敎曰禮房承旨馳詣宗廟奉審摘奸以來命退承史以次退出
정조 16년
行都承旨朴祐源病行左承旨李得濟坐直右承旨尹㬦坐左副承旨洪義榮坐右副承旨尹履相坐同副承旨金孝建坐直注書徐有聞仕李海淸仕直事變假注書李廷顯仕
정조 16년
尹履相啓曰備邊司郞廳來言今日賓廳日次而無時任大臣不得來會云矣敢啓傳曰知道
정조 16년
尹㬦啓曰御營廳將官來言今日本廳軍兵日次私習云矣敢啓傳曰知道
정조 16년
尹㬦啓曰御營大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 16년
洪義榮啓曰卜相事命下矣三公未差原任大臣當爲命招而判府事金鍾秀未肅拜判府事兪彦鎬在外領府事洪樂性判府事朴宗岳卽爲命招何如傳曰允
정조 16년
洪義榮啓曰卜相事命下矣政官卽爲牌招開政何如傳曰允
정조 16년
備忘記行議政府左參贊金履素拜相
정조 16년
有政吏批判書李𡊠進參判未差參議未差行左承旨李得濟進以李在學爲吏曹參判徐龍輔爲禮曹參判朴宗岳爲宗廟都提調朴宗岳爲景慕宮都提調金鍾秀爲司饔都提調金鍾秀爲司譯都提調金鍾秀爲訓鍊都監都提調趙鼎鎭爲宗廟提調金文淳爲景慕宮提調洪檍爲軍器提調趙鼎鎭爲禮賓提調右議政金履素拜相事承傳承文都提調金履素訓鍊都監提調洪檍禁衛營提調洪檍御營廳提調洪檍已上竝單付
정조 16년
兵批判書洪檍病參判柳誼病參議李濟萬未肅拜參知李庚運入直進左副承旨洪義榮進副司直李集斗兪漢謨金翰東李益運權恢朴吉源副司果高宅謙已上竝單付
정조 16년
尹履相以兵曹言啓曰今十月初六日本曹草記建陽門傳漏軍闕額摠府入直堂郞從重推考衛將部將令該府拿處事批旨內允每番草記極爲駭然入直堂上竝遞差摠郞令兵判嚴棍懲勵可也事命下矣都摠府都事金志和李得滿各嚴棍十五度東所衛將郭海濟部將金麗行亦依下敎各決棍十度後嚴飭之意敢啓傳曰知道
정조 16년
領府事洪樂性判府事朴宗岳疏曰伏以卽伏承卜相有命召牌儼臨而枚卜事體至重且大非時任大臣則不敢擧行卽是政府故事也臣等何敢冒當不敢當之事自犯壞隳典例之科乎且於癸卯以原任之不可擧行卜相事已有諸原任之仰達而聖上亦俯諒其事面卽賜允可至下傳敎命載枚卜錄而伊時則以前望單子點下矣臣等尤何敢徒畏義分冒沒承膺乎成命之下末由趨赴玆不得不坐違召命聯陳短箚惶隕之極靡所容措伏乞聖明俯垂鑑諒收還命招之命仍治違傲之罪以重國體以安私分焉答曰省疏具悉卿等之懇相府格例則然勢難强迫卿等安心仍傳曰此批答遣史官傳諭
정조 16년
兵曹判書洪檍疏曰伏以臣以才則至疎拙也以齒則已衰朽也歷擧平生百不猶人而過蒙我聖上拔擢之恩班列入座位躋孤卿前後所叨罔非踰涯每承除旨輒增感涕又於千萬夢寐之外伏奉本兵特授之命繼以嚴召荐降分義是懼微諒莫守雖不敢不冒沒承膺而驚惶恧蹙情爽飛越歷宵而不知所以自措也夫夏官之長摠領宿衛黜陟諸弁其責任之重掄選之嚴自昔而然雖使膂力方强才識明敏者當之猶且逡巡而不敢遽膺是豈如臣之庸孱譾劣者所可濫叨也哉重以狗馬之齒已暮蒲柳之質全衰精神銷鑠行步蹣跚其何以驅策殘骸甄別材否以無負我聖明特簡之意乎噫以臣受恩天地莫量頂踵毛髮不敢自有區區是心唯在於奔走之自效則今於殫竭之地何敢爲飾辭例讓之規而其奈形質癃殘力不從心必將僨軍國之務而貽朝廷之羞此非細故也況中批之除異於常規小器之盈易致顚覆揆之公義參以私分有萬難冒之勢無一可堪之望達宵輾轉左右思量其不可以一時暫膺而爲仍因盤礴之計也明矣玆敢更瀝肝膈之懇仰瀆崇嚴之聽伏乞聖明俯賜照察諒臣才具之不逮㦖臣筋骸之難强將臣職名亟許鐫改以重公器以安微分不勝幸甚答曰省疏具悉卿其勿辭行公
정조 16년
兵曹參議李濟萬疏曰伏以臣橫被罔極之誣忽陷不測之地刀鉅鼎鑊命在晷刻伏蒙我聖上哀憐之照燭之先令發緘於證左繼使輸情於爰辭尙慮一或差爽至命再加審問俾臣徹天極地之冤不待剚腹刳心而得暴於天日之下臣雖卽日滅死復夫何恨況又金吾判付備盡昭晣條條件件洞察伊時之事實憲避批旨曲費辭敎字字句句深斥言者之誣眩遂令螻蟻之賤坑坎而袵席墨池而雪嶺雖使臣自爲之說如臣拙訥之辭何足以彷彿萬一哉恩綸一下擧世咸聳傍觀之對臣者往往有感涕之自下者況臣之生出圓扉攅手抆血倘復何若嗚呼天地之大殿下之恩於臣也日月之明殿下之恩於臣也死生骨肉猶不足形喩殞結縻粉無以報毫絲則臣瞻天攅祝恩言鏤肺伏地涕泣淸血被面而惟願世世生生爲犬爲馬以粗效塵刹之酬而已寸衷冞結天實監止一念小忽神必殛之噫臣之於君受恩罔涯者從古何恨而夫豈有如臣前後者哉臣以地則門寒族單以人則識蔑才乏置諸百執事之末尙無一可取之技而幸際明時過蒙拂拭內而臺省外而州郡節次推遷滾到緋玉一則君恩二則君恩過福之災踰分之懼臣實自知人固非誣而若其遭罹之罔測不可但以千萬夢外千萬料表言也蓋其時逆供謄本之自政院送示也彼旣曰鼎坐而輪看則來從何處亞堂獨知而郞官不知云者於理所無當句不成矣至於深嫉之酬酢諱以不聞泛論之話頭把作奇貨截去頭尾驅以黨護及夫天日皎燭判付昭晣而猶且斷斷持而不捨蓋奮狼毒之筆要快仇嫉之心彼誠何嫌寧忍爲此惟彼言者固無恩怨於臣則白地搆捏自任證援指無爲有若報私讎者必有所以而臣何必索言以犯猥屑之科亦何必較挈以汚筆舌也哉惟思永收滓穢之蹤長頌生成之澤千萬不自意前月之初銀臺除命忽下於門鑰已下之後惝怳感激不知死所衷情結轖叩謝是急隨牌祗肅仍以坐直適値事會義在懲討隨參聯疏伏蒙恩罷一番陳暴竟負初心自顧愧恧廉防掃地今於新除之下宜卽竭蹶而第念臣雖菲薄亦廁衣冠不念謬辱徒恃寵靈一再彈沐仍因盤礴則被人嗤點雖屬臣身貽羞淸朝厥罪爲大玆敢瀝盡肝血仰瀆崇嚴伏乞聖慈特賜鑑諒命鐫削臣新授職名仍治臣瀆擾之罪以肅朝綱以快人心焉答曰省疏具悉爾其勿辭察職
정조 16년
大司諫柳焵司諫鄭東觀獻納沈興永正言嚴耆鄭毅祚啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 16년
大司憲曺允大執義柳匡天掌令鄭履玉持平宋俊載啓曰請爲奴罪人河翼龍亟令王府設鞫得情夬正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上請前掌令柳亟施遠竄之典措辭見上請伊日詣臺臺臣竝施刊削之典措辭見上宗廟冬享大祭時祭監察沈公著以爲香祝奉安于香大廳後初獻官昌城尉黃仁點隨廳吏橫竹吸草於廳上雖是隔帳之外所見極涉褻慢昌城尉黃仁點不飭下吏之失不可無警省牲省器時諸執事皆已整齊就位而執禮副司果尹羽烈屢次催促最後入來以致遲滯不可無警云監臺呈課旣如是則不可置而不論請昌城尉黃仁點副司果尹羽烈竝施譴罷之典答曰不允柳事迄可休矣亟停勿煩伊日詣臺臺臣刊削事亟停勿煩末端事依啓
정조 16년
大司憲曺允大大司諫柳焵執義柳匡天司諫鄭東觀掌令鄭履玉持平宋俊載獻納沈興永正言嚴耆鄭毅祚啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請柳星漢設鞫嚴問斯於得情夬正邦刑措辭見上請承款後物故罪人九宗亟施孥籍之典措辭見上答曰不允
정조 16년
大司憲曺允大大司諫柳焵執義柳匡天司諫鄭東觀掌令鄭履玉持平宋俊載獻納沈興永校理金熙朝正言嚴耆鄭毅祚修撰宋翼孝啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割噫嘻痛矣蔡濟恭之罪可勝誅哉兩朝之恩造何如五載之倚毗何如拔諸九死之中置之三事之列則固宜國耳忘私不有其身而奈其習性難改伎倆依舊專擅威福罔念圖報之意鉗制一世徒懷濟私之計而至於今番擧措此何等變怪也驥顯之首逆永僖之黨凶卽是一而二二而一者也凡今日在廷臣子明張沬飮秉彝同然則身在具瞻之位者尤當嚴討之不暇而況且永僖乃其從姪也其在滅親之道合有斷腕之擧而不惟不討乃反顧惜不惟顧惜乃反營護始以無勢等語肆然前陳終引參箚之言必欲伸白顯示力扶之意敢售嘗試之計宰執迭討而晏然不動聖敎牖迷而恬若無聞咫尺香案全不忌憚回首傲睨角勝公議濫猾之性縱恣之習繩以漢法難免大不敬之律而苟究其旨意所在精神所注專出於爲僖賊右袒而然其背君負國護賊忘讎一至於此哉乃若偃然在家按例呈告拖過三日黽勉出城者其蔑分壞綱尤無餘地當此亂賊肆行之日如許黨逆無嚴之罪不可以削黜薄罰勘斷而止請奪官爵門外黜送罪人蔡濟恭爲先施以中途付處之典答曰不允六字刀割蔡濟恭事予負濟恭乎濟恭負予乎有國則有國綱有朝廷則有朝廷之典憲豈可以平昔之眷遇榮寵或忽愛克厥威之戒乎天下之道一而已故曰撐古亘今磨泐他不得之謂常經也本情之如此如彼姑捨是以言則妄發以跡則駭瞻司直之論不可遏也依啓
정조 16년
壬子十月初十日巳時上御重熙堂同副承旨入侍時同副承旨金孝建記事官徐有聞記注官李宗烈承膺祚以次進伏訖上命書傳敎曰卜相命孝建讀公事書判付訖命退承史以次退出
정조 16년
行都承旨朴祐源病行左承旨李得濟坐右承旨尹㬦坐左副承旨洪義榮坐直右副承旨未差同副承旨金孝建坐直注書徐有聞仕李海淸仕直事變假注書李廷顯仕
정조 16년
尹㬦以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
金孝建啓曰明日常參經筵取稟傳曰停
정조 16년
金孝建啓曰玉堂備員間視事頉稟之意敢啓傳曰知道
정조 16년
金孝建啓曰來十六日日次儒生殿講日次矣敢稟傳曰爲之